Szeretek idegen nyelveket tanulni.
Annyira szeretem, hogy kétévente új nyelvet tanulok,
jelenleg a nyolcadiknál tartok.
Mikor ez kiderül rólam, azt kérdezik:
"Hogy valósítod meg? Mi a titkod?"
Őszintén bevallom, hogy pár éve még azt mondtam volna:
"Nem tudom. Egyszerűen szeretek nyelvet tanulni."
Nem szerették ezt a választ.
Szerették volna megtudni, hogy miért tart náluk évekig egyetlen nyelv megtanulása,
és akkor sem beszélik folyékonyan.
Aztán felbukkanok én, egyik nyelvet tanulom a másik után.
Szerették volna megtudni a poliglottok
vagy többnyelvűek titkát.
Ez elgondolkodtatott engem is,
tulajdonképpen hogyan műveli a többi poliglott?
Mi a közös bennünk?
Miért vagyunk képesek
nyelveket másoknál gyorsabban tanulni?
Elhatároztam, hogy találkozom hozzám hasonlókkal, és kiderítem.
Eszményi hely poliglottakkal olyan eseményen találkozni,
ahol több száz nyelvszerető
gyűl össze gyakorolni.
Van pár poliglott rendezvény világszerte,
elhatároztam, hogy odamegyek,
és megkérdezem a poliglottakat a módszereikről.
Így találkoztam az ír Bennyvel,
aki azt mondta, hogy ő az első naptól beszélni kezd.
Útiszótárból megtanul pár mondatot,
majd elmegy anyanyelvi környezetbe,
és azonnal elkezd beszélgetni.
Nem zavarja, még ha 200 hibát ejt is naponta,
mert így tanul a válaszokból.
A legjobb, hogy manapság még sokat utaznia sem kell,
mert könnyen beszélgethet anyanyelvűekkel
a nappalija komfortzónájában, interneten keresztül.
Találkoztam a brazil Lucasszal,
akinek érdekes módszere volt orosztanulásra.
Egyszerűen találomra felvett 100 oroszt Skype-ismerősei közé,
majd beszélgetni kezdett valamelyikükkel.
"Szia" – írta oroszul.
"Szia, hogy vagy?" – jött a válasz.
Lucas ezt átmásolta más partner beszélgetőablakába,
"Kösz, jól, és te hogy vagy?" – jött a válasz.
Lucas ezt átmásolta az első beszélgetésbe.
Két idegent egy beszélgetésbe kapcsolt össze
tudtuk nélkül.
(Nevetés)
Hamarosan ő is elkezdett írni,
mert a sok párbeszédből összerakta,
hogy kezdődnek általában oroszul a beszélgetések.
Ötletes módszer, igaz?
Találkoztam poliglottal, aki a nyelv hangzását utánozta először,
míg mások megtanulták az 500 leggyakrabban előforduló szót,
megint mások a nyelvtant tanulmányozták először.
Megkérdeztem száz poliglottat,
meghallgattam a nyelvtanulás száz különböző megközelítését.
Úgy tűnik, mindenkinek egyéni módszere van,
végül mind odavezet, hogy folyékonyan beszélünk több nyelvet.
Hallgattam a poliglottak módszereit,
mikor hirtelen világossá vált számomra:
mindannyiunk közös vonása,
hogy egyszerűen megleljük a módját a nyelvtanulás élvezetének.
Mind úgy beszéltek a nyelvtanulásról
mint jó szórakozásról.
Látnotok kellett volna az arcukat,
mikor megmutatták színes nyelvtani táblázatukat,
gondosan, házilagosan készített tanulókártyáikat,
és a szótanuláshoz használt program statisztikáját,
vagy akár azt, hogy idegen nyelvű receptből hogyan szeretnek főzni.
Mind különböző módszert alkalmazunk,
de mindenki biztos benne, hogy személy szerint élvezi azt, amit tesz.
Rájöttem, hogy én is így tanulok nyelvet.
Mikor spanyolul tanultam, nagyon untam a tankönyv szövegét.
Úgy értem, ki szeretne arról olvasni,
hogy kérdezi Jose az utat a vasútállomásra, igaz?
Helyette Harry Pottert szerettem volna olvasni,
mert az volt a kedvenc könyvem gyerekkoromban,
és többször kiolvastam.
Ezért megszereztem a könyv spanyol fordítását, és elkezdtem olvasni.
Természetesen majdnem semmit sem értettem az elején,
de kitartóan olvastam, mert tetszett a könyv.
A végére már majdnem mindent tudtam követni.
Ugyanez történt, mikor németül tanultam.
Elhatároztam, hogy Jóbarátok c. kedvenc sorozatomat németül nézem meg.
Az elején ismét halandzsa volt az egész.
Azt sem tudtam, hol ér véget az egyik szó és kezdődik a következő.
De naponta kitartóan néztem, mert ez a Jóbarátok.
Bármelyik nyelven megnézhetem, annyira kedvelem!
A második vagy harmadik évad után,
komolyan, a párbeszédek kezdtek érthetővé válni.
Ez csak akkor vált világossá számomra, amikor találkoztam poliglottakkal.
Nem vagyunk zsenik,
és nincs gyors módszerünk a nyelvtanuláshoz.
Egyszerűen megtaláljuk a módját, hogy élvezzük a folyamatot,
hogy alakítsuk át a nyelvtanulást unalmas iskolai feladatból
kellemes elfoglaltsággá, amelyet nap mint nap szívesen végzünk.
Ha nem szeretünk papírra írogatni szavakat,
akkor begépelhetjük őket programokba.
Ha unjuk az unalmas tankönyvszövegeket hallgatni,
akkor keressünk érdekes YouTube- és egyéb videókat bármelyik nyelven.
Aki befelé forduló,
és nem tudja elképzelni, hogy anyanyelvűvel beszélgessen,
az beszélgethet önmagával.
Beszélgethet önmagával szobája komfortzónájában:
hétvégi terveiről, arról, hogy telt a napja,
vagy a telefonjáról találomra kiválasztott képről
mesélhet kitalált barátjának.
Így tanulnak nyelveket a poliglottak.
A jó hír az, hogy bárki alkalmazhatja,
aki önálló nyelvtanulásra határozta el magát.
A poliglott-találkozó segített rájönnöm:
kulcsfontosságú,
hogy élvezzük a nyelvtanulást,
de ez önmagában még nem elég.
Ha folyékonyan akarunk beszélni egy nyelvet,
akkor még három elvet kell betartanunk.
Elsősorban konkrét módszerek szükségesek.
A másnapi dolgozathoz memorizált szavak
a rövidtávú memóriába kerülnek.
Elfelejtjük őket pár nap alatt.
Mivel hosszútávra szeretnénk elraktározni,
ezért több napon át ismételni kell őket
az időközönkénti ismétlés módszerével.
Használhatunk ehhez alkalmazásokat, mint az Anki vagy Memrise,
vagy készíthetünk Goldlist módszer szerinti szótáblákat,
melyek szintén nagyon népszerűek a poliglottak körében.
Aki nem tudja, melyik a hatékony módszer, és mi érhető el,
akkor csak keressen rá a YouTube-on vagy weboldalakon poliglottakra,
és kapjon ihletet tőlük.
Ha náluk működött, akkor nagy valószínűséggel nála is fog.
A harmadik követendő elv,
hogy legyen rendszer a tanulásukban.
Mind elfoglaltak vagyunk, és napjainkban senki nem ér rá nyelvet tanulni.
Találhatunk rá időt, ha kicsit megtervezzük.
Kelhetünk 15 perccel korábban, mint ahogy szoktunk?
Ez tökéletes idő szavak ismétlésére.
Hallgathatunk felvételt munkába menet vezetés közben?
Hallás utáni szöveggyakorlásra nagyszerű.
Annyi mindent megtehetünk, plusz időráfordítás nélkül is.
felvételek hallgatása munkába menet
vagy házimunka közben.
Fontos, hogy legyen tanulási ütemtervünk.
"Beszélgetek minden kedden és csütörtökön
egy barátommal 20 percig.
YouTube-videót hallgatok reggelizéskor."
Ha felépítjük a tanulási rendszerünket,
akkor nem kell plusz idő,
mert része lesz a napi teendőinknek.
Végül, ha folyékonyan szeretnénk beszélni egy nyelvet,
akkor legyünk türelmesek.
Két hónap alatt nem lehet megtanulni egy nyelvet,
de látványos eredményt el lehet érni két hónap alatt,
ha apránként naponta élvezettel haladunk.
Semmi nem motivál jobban,
mint a sikerünk.
Élénken emlékszem arra a pillanatra,
amikor az első viccet megértettem németül a Jóbarátokban.
Boldog voltam és motivált,
ezért aznap még megnéztem két részt,
és ahogy kitartóan néztem,
egyre többet értettem meg, apró győzelmeim voltak,
és lépésről lépésre olyan szintre jutottam,
hogy szabadon és folyékonyan fejeztem ki magam az adott nyelven.
Ez csodálatos érzés!
Nem győzök betelni vele,
és ezért tanulok kétévente új nyelvet.
Ez a teljes poliglott rejtély.
Találjunk hatékony módszert a rendszeres tanuláshoz,
alkalmazzuk számunkra szórakoztató módon egy ideig!
Így tanulnak nyelveket a poliglottak hónapok alatt évek helyett.
Páran önök közül azt gondolhatják:
"Jól hangzik, hogy szeretnek nyelvet tanulni,
de az igazi rejtély nem abban van,
hogy sokkal tehetségesebbek vagytok, mint mi többiek?"
Egy dolgot nem említettem Bennyről és Lucasról.
Benny iskolában 11 évig tanulta az ír nyelvet és öt évig a németet.
Egyiket sem beszélte, amikor végzett.
21 éves koráig abban a hitben volt, hogy nincs nyelvi génje,
és nem tanulhat meg még egy nyelvet.
Később megkereste a megfelelő nyelvtanulási módszerét:
ez a beszélgetés és visszajelzés volt anyanyelvi környezetben,
és Benny ma már tíz nyelven könnyedén beszélget.
Lucas tíz évig próbált megtanulni angolul az iskolában.
Ő volt az egyik legrosszabb tanuló az osztályban.
A barátai gúnyt űztek belőle:
orosz tankönyvet adtak neki, mert meg voltak győződve,
hogy soha nem tanulja meg a nyelvet, ahogy semelyik másikat sem.
Akkor Lucas kísérletezni kezdett a módszerekkel,
hogy rátaláljon a saját tanulási stílusára,
pl. Skype-on beszélgetett idegenekkel.
Tíz év elteltével
Lucas folyékonyan beszél 11 nyelven.
Úgy hangzik ez, mint valami csoda?
Hát ilyen csodákkal találkozom naponta.
Nyelvi mentorként
segítek az embereknek önállóan nyelvet tanulni,
és naponta tanúja vagyok ennek.
Küszködnek öt, tíz, akár húsz évig a nyelvtanulással,
aztán hirtelen törődni kezdenek a tanulásukkal,
szórakoztató anyagot keresnek, hatékonyabb módszereket,
követik a tanultakat,
tehát értékelhetik a haladásukat,
és ilyenkor varázslatosan rátalálnak a nyelvérzékre,
melyet egész életükben hiányoltak.
Ha már próbáltak nyelvet tanulni,
és feladták, mert túl bonyolult,
vagy mert úgysincs nyelvérzékük,
adjanak maguknak még egy esélyt.
Talán csak egy megfelelően élvezhető módszernyire vannak attól,
hogy folyékonyan beszéljék a nyelvet.
Tán csak a módszer hiányzik ahhoz, hogy poliglottak legyenek.
Köszönöm.
(Taps)